Am scris acum ceva vreme despre primăria din Munchen și finalizarea migrării la Linux (declarată completă anul trecut). Acum citesc că orașul Torino a luat în august decizia de a înlocui bătrânul XP cu Ubuntu Linux.

Dacă nemții au planificat și realizat o operațiune de migrare monstruoasă ( care a durat zece ani și a dus la dezvoltarea unei distribuții personalizate pentru primărie), obiectivele italienilor ( “geantă latină”) sunt mai modeste. Pentru că probabil Windows 8 nu ar merge pe computerele lor prea vechi, vor instala Ubuntu, o distribuție populară și user friendly. Într-un an, ar trebui să fie gata.

Între timp, la Munchen, din partea noii coaliții la putere s-au auzit voci care pun în discuție migrarea. Cea mai amuzantă a fost cea a consilierului Josef Schmid care ne informează că “utilizatorii suferă”. Nu îmi e prea clar din ce motiv suferă utilizatorii. În principiu, un angajat ar trebui să lucreze cu ceea ce compania îi pune la dispoziție; de-a lungul timpului am suferit că firma mea nu a avut cel mai performant osciloscop, cel mai rapid server, cel mai bun marketing etc. Poate nici măcar cele mai bune produse. Dar cum trăiesc într-o lume reală, am lucrat cu ceea ce am avut la dispoziție. Genul acesta de suferință face parte din dorința noastră de autodepășire și nu prea are ce căuta într-o discuție despre bani și licențe. Atâta timp cât are scule cu care își face treaba, funcționarul nu are de ce să “sufere”.

Aș mai zice niște lucruri despre cine suferă cu adevărat, dar să așteptăm mai întâi rezultatele anchetelor de la noi pe tema licențelor; atunci vom vedea cine suferă și de câți bani.

Amenințarea cu migrarea la Linux a fost mereu un instrument de “șantaj” prin care Microsoft a fost forțat să mai reducă din preț. De obicei funcționează, atâta timp cât negocierile sunt purtate cu bună credință, pentru că pierderea contului este nu numai mai scumpă dar derajează puternic la nivelul imaginii.

Microsoft are mereu niște atuuri puternice în această ecuație: faptul că utilizatorii nu necesită training pentru folosirea noilor produse și compatibilitatea aplicațiilor, documentelor etc cu cele vechi.

Din punctul meu de vedere, în acest moment compania și-a sabotat propriile avantaje competitive. Windows 8 este suficient de enervant pentru un utilizator de Windows XP sau 7 ( “suferință”, nu glumă) și probabil nu va rula pe computerele de acum 8-9-10 ani din lipsă de drivere. Se pare că Microsoft a mizat în continuare pe ideea schimbărilor majore la nivel hardware ( acum 10 ani era greu să te gândești că vei folosi un computer mai mult de 3 ani, acum un computer de 10 ani în funcțiune e un lucru destul de obișnuit). PC-ul s-a maturizat și nu au mai apărut schimbări majore, sigur că “suferim” cu toții și ne-am dori unul nou, dar rațional vorbind, mereu găsim o utilizare mai bună pentru banii respectivi, acasă sau la primărie. Așa că suferim în tăcere și vrem un sistem de operare care să meargă pe vechiul sistem. Paradoxal, pentru că nu are rost să cumpărăm un sistem care deja nu se mai vinde (Windows 7) , singurul sistem utilizabil disponibil este Linux.

Nu știu dacă ideea italienilor e cea mai bună. Poate că un sistem bazat pe KDE ar fi mai ușor de învățat pentru cineva care vine dinspre Windows XP. Totuși, cât de greu poți să înveți să deschizi un browser pe orice sistem de operare existent?. Ba poate că, dimpotrivă, interfața nouă și strălucitoare a Ubuntu ( un ochi aruncat spre Apple face minuni) va constitui tocmai forța de atracție necesară pentru ca utilizatorii să nu mai “sufere” ci dimpotrivă, să fie captivați.

Am făcut și eu o migrare la Linux, din întâmplare. Pregătisem un mic server pentru o aplicație web, dar ajuns la fața locului am constatat că utilizatorul nu avea nici un desktop (cel care făcuse oferta, o terță parte, nu explicase prea bine despre ce e vorba) . Eu nu folosesc o distribuție prea user friendly, dar in zece minute am instalat interfața grafică, am plasat un link la firefox pe desktop… și migrarea a fost gata. Presupun că utilizatorul suferă un pic (nu l-am învățat să folosească jocurile, deși probabil că le-a descoperit între timp) , dar în tot cazul aplicația funcționează.

Așa că vom suferi împreună și vom vedea.